L 74/4
LV
Eiropas Savienības Oficiālais Vēstnesis
13.3.2023.
KOMISIJAS ĪSTENOŠANAS REGULA (ES) 2023/564 (2023. gada 10. marts) par tādu augu aizsardzības līdzekļu reģistru saturu un formātu, kurus profesionālie lietotāji kārto saskaņā ar Eiropas Parlamenta un Padomes Regulu (EK) Nr. 1107/2009 (Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 67. panta 4. punktu,
tā kā:
(1)
Ievērojot Regulas (EK) Nr. 1107/2009 67. panta 1. punktu, profesionālajiem augu aizsardzības līdzekļu lietotājiem ir jāreģistrē augu aizsardzības līdzekļi, ko tie lieto, proti, jānorāda attiecīgā līdzekļa nosaukums, lietošanas laiks un izlietotā deva, apstrādātā teritorija, kurā šāds līdzeklis lietots, un kultūraugs.
(2)
Saskaņā ar Regulas (EK) Nr. 1107/2009 67. panta 1. punktu profesionālajiem lietotājiem arī pēc pieprasījuma atbilstīgā informācija jādara pieejama kompetentajai iestādei.
Turklāt trešās personas var pieprasīt kompetentajām iestādēm nodrošināt piekļuvi minētajai informācijai, un kompetentajām iestādēm saskaņā ar piemērojamiem valsts vai Savienības tiesību aktiem šāda piekļuve ir jānodrošina.
(3)
Komisijas 2020. gadā pieņemtās stratēģijas ““No lauka līdz galdam”.
Taisnīgas, veselīgas un videi draudzīgas pārtikas sistēmas vārdā” (stratēģija “No lauka līdz galdam”) (2) mērķis ir samazināt atkarību no ķīmiskajiem augu aizsardzības līdzekļiem un to lietošanu.
Tāpēc ir svarīgi pienācīgi reģistrēt augu aizsardzības līdzekļu lietošanu un uz šādiem reģistriem balstītas valsts iestāžu uzraudzības un kontroles darbības, lai sasniegtu stratēģijā “No lauka līdz galdam” izvirzītos mērķus.
(4)
Dažādas valstis ir ieviesušas atšķirīgas sistēmas, kādi reģistri profesionālajiem augu aizsardzības līdzekļu lietotājiem jākārto saskaņā ar Regulas (EK) Nr. 1107/2009 67. panta 1. punktu, un vai šādi reģistri tiek kārtoti elektroniski.
Tāpēc šī regula noteic sīki izstrādātus noteikumus šādu reģistru saturam un formātam.
(5)
Minētie noteikumi noteic, kā Regulas (EK) Nr. 1107/2009 67. panta 1. punktā norādītie elementi, kas saistīti ar augu aizsardzības līdzekļu lietošanu (līdzekļa nosaukums, lietošanas laiks, izlietotā deva, apstrādātā teritorija un kultūraugs), ir jāreģistrē, lai visā Savienībā nodrošinātu atbilstoši minētajam pantam kārtoto reģistru pienācīgu un vienādu kvalitāti.
(1) OV L 309, 24.11.2009., 1. lpp. (2) Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Stratēģija “No lauka līdz galdam”.
Taisnīgas, veselīgas un videi draudzīgas pārtikas sistēmas vārdā” (COM(2020) 381 final).